Diari Oficial de la Generalitat Valenciana


Sumari del DOGV 5971, del 10-03-2009 (2009/2683)

ORDRE de 30 de gener de 2009, de la Conselleria de Medi Ambient, Aigua, Urbanisme i Habitatge, per la qual s'aprova la revisió de la totalitat de la delimitació del camí ramader número 1 assagador del Mar, Marítim o Mediterrani, que discorre pel terme municipal de Torreblanca.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5971

Data del DOGV
:   10-03-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/2683


Data del document
:   30-01-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * Torreblanca
    * ramat
    * legislació
    * via rural

ORDRE de 30 de gener de 2009, de la Conselleria de Medi Ambient, Aigua, Urbanisme i Habitatge, per la qual s'aprova la revisió de la totalitat de la delimitació del camí ramader número 1 assagador del Mar, Marítim o Mediterrani, que discorre pel terme municipal de Torreblanca. [2009/2683]  
La revisió de la totalitat de la delimitació del camí ramader número 1 assagador del Mar, Marítim o Mediterrani, que discorre pel terme municipal de Torreblanca, s'inicia després de la Sentència número 1460/2006 del Tribunal Superior de Justícia de la Comunitat Valenciana, Sala Contenciosa Administrativa, Secció Tercera, de data 20 de setembre de 2006, i amb l'acord del conseller de Territori i Habitatge de data 2 de març de 2007, per a ubicar els límits del domini públic.  
L'Ordre ministerial de 10 de juliol de 1974, publicada en el Boletín Oficial del Estado del 3 de setembre de 1974 i en el Butlletí Oficial de la Província de Castelló el 21 de setembre de 1974, aprova la classificació del camí ramader assagador del Mar, Marítim o Mediterrani, al terme municipal de Torreblanca, segons les característiques següents: amplària classificada legal 75,22 metres, amplària classificada necessària 20,89 metres, i queda una amplària excessiva sobrant de 54,33 metres. Longitud aproximada: 5.500 metres. Orientació SO-NE.   
L'Ordre de 21 de febrer de 2002, de la Conselleria d'Economia, Hisenda i Ocupació, aprova la delimitació, publicada en el Diari Oficial de la Generaliltat Valenciana núm. 4205 de data 7 de març de 2002, en el tram que discorre íntegrament pel terme municipal de Torreblanca (Castelló), comprés entre les fites o estaquetes e-127b/E-127, al nord de Torrenostra, i les fites o estaquetes e-1/E-3, al límit dels termes de Torreblanca-Alcalà de Xivert, i resulta una superfície sobrant total de 103.310,9553 m², i una superfície necessària total de 39.990,14 m².  
La Sentència número 1460/2006 del Tribunal Superior de Justícia de la Comunitat Valenciana, Sala Contenciosa Administrativa, Secció Tercera, de data 20 de setembre de 2006, recaiguda en el recurs 03/1681/02, interposat pel Sr. Jesús Sánchez Sánchez i altres, contra la presumpta desestimació de la Conselleria d'Economia, Hisenda i Ocupació dels recursos de reposició formulats en data 15 d'abril i 14 de maig contra l'Ordre de 21 de febrer de 2002 de l'esmentada Conselleria, determina que la delimitació de l'amplària sobrant ha de ser respectuosa amb la realitat topogràfica i urbanística actual, ja que a causa de l'erosió del mar, que des del 1974 al 2002 ha produït una modificació de la costa al terme municipal de Torreblanca, i en conseqüència, del camí ramader assagador del Mar, per la qual cosa s'ha de modificar la delimitació practicada en l'Ordre de 21 de febrer de 2002.  
La decisió de la sentència és:  
«Estimem el recurs contensiós-administratiu interposat per Hugo, Edurne, Pedro Enrique, Fátima, Tomás, Lidia, Francisco, Nieves, Pedro Jesús, Sonia i Ana María contra la presunta desestimació per la Conselleria d'Economia, Hisenda i Ocupació dels recursos de reposició formulats el 15 d'abril i el 14 de maig de 2002 contra l'Ordre de l'esmentada Conselleria de 22-2-2002 per la qual s'aprovà l'atermenament de la via ramadera Canyada Reial de la Mar, terme de Torreblanca, amb desestimació de les al·legacions realitzades pels actors, ordenant la cancel·lació de les inscripcions registrals contradictòries amb l'atermenament, ordenant l'amollonament del tram atermenat.  
S'anul·la i es deixa sense efecte parcialment l'Ordre esmentada, per ser contrària a l'ordenament jurídic.  
Reconeguem el dret dels recorrents a què l'administració demandada modifique l'atermenament i situe els terrenys sobrants que afecten a les seues propietats per dintre de les aigües de la mar, fites NUM000-NUM001 a NUM002».  
Durant la tramitació de l'expedient s'han efectuat les actuacions procedents que consten en aquest. Es dóna publicitat reglamentària a l'acte de fitació, informant l'Ajuntament de Torreblanca, es comunica per escrit amb les persones limítrofes afectades el domicili de les quals conegut és facilitat pel Servei de Cadastre de Rústica del Ministeri d'Hisenda i s'insereix l'anunci de delimitació en el Butlletí Oficial de la Província de Castelló de data 27 d'octubre de 2007, igualment es comunica amb les institucions amb interés en l'àmbit rural. En l'esmentat anunci es fixa com a data de començament dels treballs d'execució material de la delimitació el dia 20 de novembre de 2007.  
Els propietaris limítrofs amb el camí ramader i les intrusions que es van apreciar en aquests treballs apareixen reflectits en la llista que consta en la proposta de revisió d'aquest expedient pel número del polígon cadastral i el número de la parcel·la.  
Les manifestacions i les al·legacions efectuades pels interessats presents o representats en els treballs de fitació, com també en els treballs, i qualsevol circumstància rellevant, han quedat reflectits en les actes.   
Una vegada finalitzada la redacció del primer document proposta sobre la delimitació (21 de febrer de 2008) s'ha donat vista de l'expedient a tots els interessats coneguts per mitjà d'escrit, mitjançant publicació del contingut de l'escrit en els ajuntaments de l'última adreça coneguda d'aquests i mitjançant anunci en el tauler de l'Ajuntament de Torreblanca. Han sigut rebudes tres al·legacions a la proposta de delimitació pels interessats següents: Intorcas, SL (Francisco Fabregat Martínez), Construcciones DAF, SL (Francisco Fabregat Persiva) i Procas, SA, que han sigut estudiades, valorades i desestimades en els informes de la Direcció Territorial de Castelló. Posteriorment, els interessats esmentats anteriorment van presentar segones al·legacions que igualment han sigut desestimades en l'informe de l'enginyer operador, que consten en aquest expedient.  
Finalment, en la proposta de revisió de la delimitació de la direcció facultativa (juny de 2008), es presenten els plànols que delimiten a més de l'amplària necessària l'amplària legal que correspon al camí ramader delimitat. Igualment, es consignen les superfícies intrusionades dins de l'amplària necessària i les ocupades dins de l'amplària legal no necessària.   
Les dades són les següents:  
- Superfície total delimitada: 413.884,51 m²  
- Superfície necessària intrusionada: 5,6037 ha (56.037 m²)  
- Superfície no necessària ocupada: 1,5852 ha (15.852 m²)  
- Superfície total intrusionada: 7,1889 ha (71.889 m²)  
- Nombre d'intrusions: 42  
Vista la proposta del director territorial de Castelló de la Conselleria de Medi Ambient, Aigua, Urbanisme i Habitatge, de data 4 d'agost de 2008, favorable a l'aprovació de la revisió de la delimitació total esmentada, acompanyada de l'expedient, rebuda en la Conselleria en data 7 d'agost de 2008, en els termes següents:  
«Que siga aprovada la delimitació de la totalitat del camí ramader número 1 de Torreblanca (Castelló) assagador del Mar, Mediterrani o Marítim definida en els plànols del document de proposta i en els quadres que l'acompanyen que quantifiquen ocupacions i intrusions.  
Igualment es proposa una vegada aprovada la delimitació efectuar el requeriment als causants de les intrusions de l'amplària necessària perquè corregisquen aquestes irregularitats, elevar el certificat de la delimitació aprovada al Registre de la Propietat de Nules a fi de registrar de domini públic l'àmbit delimitat, i iniciar el procediment per a desafectar del domini públic els terrenys del camí ramader que queden fora dels 20,89 metres de l'amplària necessària d'acord amb l'ordre ministerial classificatòria».  
Vist l'informe del Servei de Gestió Forestal i la proposta de la directora general de Gestió del Medi Natural, de data 14 de novembre de 2008, favorable a l'aprovació de la revisió de la delimitació total del camí ramader esmentat en els termes expressats en la proposta de delimitació indicada anteriorment.   
L'article 8 de la Llei 3/1995, de 23 de març, de camins ramaders, defineix la delimitació com l'acte administratiu que defineix els límits dels camins ramaders de conformitat amb el que estableix l'acte de la classificació.  
La delimitació es configura com a acte subordinat a la classificació i com a acte d'execució i complement de la classificació. Complement indispensable sobretot en aquells trams en què siga necessària una especial precisió en la determinació de l'amplària i límits dels camins ramaders, com sol ocórrer a les zones urbanes.  
En el cas que ens ocupa, l'Ordre Ministerial de 10 de juliol de 1974, publicada en el Boletín Oficial del Estado del 3 de setembre de 1974 i en el Butlletí Oficial de la Província de Castelló el 21 de setembre de 1974, aprova la classificació del camí ramader assagador del Mar, Marítim o Mediterrani, al terme municipal de Torreblanca. I l'Ordre de 21 de febrer de 2002, de la Conselleria d'Economia, Hisenda i Ocupació, publicada en el Diari Oficial de la Generalitat Valenciana núm. 4205, de data 7 de març de 2002, aprova la delimitació del camí ramader en el tram anteriorment esmentat en aquesta ordre d'acord amb la seua classificació.  
No obstant això, la sentència número 1460/2006, del Tribunal Superior de Justícia de la Comunitat Valenciana, Sala Contenciosa Administrativa, Secció Tercera, de data 20 de setembre de 2006, determina que la delimitació de l'amplària sobrant ha de ser respectuosa amb la realitat topogràfica i urbanística actual, ja que a causa de l'erosió del mar, que des del 1974 al 2002 ha produït una modificació de la costa al terme municipal de Torreblanca, i en conseqüència, del camí ramader assagador del Mar, per la qual cosa s'ha de modificar la delimitació practicada en l'Ordre de 21 de febrer de 2002, per a ubicar els límits del domini públic.  
Vist l'informe de l'Advocacia General de la Generalitat de data 21 de gener de 2009.  
Vistos els preceptes legals esmentats i la resta de concordant i pertinent aplicació, com també el Reglament orgànic i funcional de la Conselleria de Medi Ambient, Aigua, Urbanisme i Habitatge, aprovat per Decret 131/2007, de 27 de juliol, del Consell (DOCV de 30 de juliol de 2007), modificat per Decret 106/2008, de 18 de juliol, del Consell (DOCV de 24 de juliol de 2008).  
ORDENE  
Primer  
Aprovar la revisió de la totalitat de la delimitació del camí ramader número 1 de Torreblanca (Castelló), assagador del Mar, Marítim o Mediterrani, que discorre pel terme municipal de Torreblanca, en compliment de la sentència número 1460/2006, del Tribunal Superior de Justícia de la Comunitat Valenciana, Sala Contenciosa Administrativa, Secció Tercera, de data 20 de setembre de 2006, que ha anul·lat parcialment l'Ordre de 21 de febrer de 2002 de l'esmentada Conselleria, que aprova la delimitació del camí ramader en el tram que discorre íntegrament pel terme municipal de Torreblanca (Castelló), comprés entre les fites o estaquetes e-127b/E-127, al nord de Torrenostra, i les fites o estaquetes e-1/E-3, al límit dels termes de Torreblanca-Alcalà de Xivert, i d'acord amb el que determinen els plànols del document de proposta de delimitació i els quadres que l'acompanyen que quantifiquen ocupacions i intrusions, i les característiques dels quals són les següents:  
- Superfície total delimitada: 413.884,51 m²  
- Superfície necessària intrusionada: 5,6037 ha (56.037 m²)  
- Superfície no necessària ocupada: 1,5852 ha (15.852 m²)  
- Superfície total intrusionada: 7,1889 ha (71.889 m²)  
- Nombre d'intrusions: 42.  
Segon  
Cancel·lar totalment o parcialment totes les inscripcions registrals que resulten contradictòries amb la delimitació.  
Tercer  
Requerir als causants de les intrusions de l'amplària necessària perquè corregisquen les irregularitats que es deriven dels plànols i documents que consten en l'expedient.  
Quart  
Iniciar el procediment de desafectació del domini públic de les superfícies considerades en la classificació com a sobrants perquè el camí ramader tinga finalment una amplària de 20,89 metres ajustat al que es considera necessari.  
València, 30 de gener de 2009  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN